10 POSĖDIS

# SPRENDIMAS

**DĖL MOKESČIŲ LENGVATŲ VERSLO SUBJEKTAMS**

2015 m. gruodžio 17 d. Nr. TS-392

Kaunas

Vadovaudamasi Lietuvos Respublikos vietos savivaldos įstatymo 6 straipsnio
38 punktu, 16 straipsnio 2 dalies 18 punktu, Lietuvos Respublikos nekilnojamojo turto mokesčio įstatymo 7 straipsnio 5 dalimi, Lietuvos Respublikos žemės mokesčio įstatymo
8 straipsnio 3 dalimi, Lietuvos Respublikos Vyriausybės 2003 m. lapkričio 10 d. nutarimo
Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktu, Kauno rajono savivaldybės taryba n u s p r e n d ž i a:

1. Atleisti nuo žemės ir valstybinės žemės nuomos ir nekilnojamojo turto mokesčių trejus metus naujai įsteigtus Kauno rajone verslo subjektus, skaičiuojant nuo įregistravimo Juridinių asmenų registre dienos, kurie:

1.1. Pradėjo veiklą nuo 2016-01-01 iki 2018-12-31;

1.2. Įdarbino ne mažiau kaip pusę darbuotojų, gyvenančių Kauno rajono savivaldybėje.

2. Atleisti trejus metus nuo žemės ir valstybinės žemės nuomos ir nekilnojamojo turto mokesčių registruotus ir veikiančius Kauno rajone verslo subjektus, kurie:

2.1. Išplėtė savo veiklą – pastatė naujus ar rekonstravo esamus pastatus, juose įrengdami reikalingą veiklai technologinę įrangą, ir į visa tai kartu investavo ne mažiau kaip 300 tūkst. Eur;

2.2. Įregistravo sukurtą nekilnojamąjį turtą Nekilnojamojo turto registre nuo
2016-01-01 iki 2018-12-31;

2.3. Įdarbino ne mažiau kaip pusę darbuotojų, gyvenančių Kauno rajono savivaldybėje.

Savivaldybės meras Valerijus Makūnas

**KAUNO RAJONO SAVIVALDYBĖS ADMINISTRACIJOS**

**EKONOMIKOS SKYRIUS**

**SAVIVALDYBĖS TARYBOS SPRENDIMO „DĖL MOKESČIŲ LENGVATŲ**

**VERSLO SUBJEKTAMS“ PROJEKTO**

**AIŠKINAMASIS RAŠTAS**

2015 m. gruodžio 7 d.

Kaunas

1. **Sprendimo projekto rengimą paskatinusios priežastys, tikslai.**

Sprendimo projektas parengtas siekiant užtikrinti Kauno rajono savivaldybės
2013 m. sausio 17 d. sprendimo Nr. TS-7 „Dėl naujų verslo subjektų atleidimo nuo žemės, žemės nuomos ir nekilnojamojo turto mokesčių“ tęstinumą.

Kauno rajono savivaldybės vykdoma palanki mokesčių politika turi įtakos teigiamiems verslo pokyčiams Kauno rajone – gerinama investicinė aplinka, užtikrinamas verslo gyvybingumas, kuriamos darbo vietos, mažinama bedarbystė.

**2.** **Teisinis reglamentavimas (kaip šiuo metu reglamentuojami sprendimo projekte aptariami klausimai, teisės aktai, kuriais vadovaujantis parengtas sprendimo projektas).**

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 38 punktu, kuriame nustatyta, kad savivaldybės tarybos savarankiškoji funkcija – sudaryti sąlygas verslo ir turizmo plėtrai ir skatinti šią veiklą.

Lietuvos Respublikos nekilnojamojo turto mokesčio įstatymo 7 straipsnio 5 dalis, Lietuvos Respublikos žemės mokesčio įstatymo 8 straipsnio 3 dalis nurodo, kad savivaldybių tarybos turi teisę savo biudžeto sąskaita sumažinti mokestį arba visai nuo jo atleisti.

Lietuvos Respublikos Vyriausybės nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punktas nurodo, kad savivaldybių tarybos savo biudžeto sąskaita turi teisę mažinti žemės nuomos mokestį arba visai nuo jo atleisti.

**3. Galimi sprendimo priėmimo padariniai (teigiami ir (ar) neigiami).**

Bus tęsiama Savivaldybės verslo plėtros mokesčių politika. Sudarytos sąlygos tolesnei verslo plėtrai Kauno rajone, perspektyva – Savivaldybės biudžeto pajamų augimas.

**4. Keičiamo ar pripažįstamo netekusiu galios Savivaldybės tarybos sprendimo pakeitimų sąrašas.**

Nėra

**5. Lėšos sprendimui įgyvendinti, jų šaltiniai.**

Sprendimas nereikalauja Savivaldybės biudžeto lėšų.

**6. Būtinumas skelbti sprendimą Teisės aktų ir kituose registruose. Viešinimas.**

Teisės aktų registre, Kauno rajono savivaldybės interneto svetainėje www.krs.lt.

**7. Antikorupcinis vertinimas.**

Nebūtinas.

**8. Numatomo teisinio reguliavimo poveikio rezultatai.**

Vertinti nereikia.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už projekto įvykdymą.**

Ekonomikos skyriaus vyriausioji specialistė Rasa Čižauskienė.

Ekonomikos skyriaus vedėjas Artūras Pupalė